Aquest divendres s'inaugura la renovada Casa de la Cultura
18 de juny de 2024

La nova Casa de la Cultura Josep Maria Àngel Batalla celebrarà la seua inauguració oficial aquest divendres, 21 de juny a partir de les 18 hores. L'acte comptarà amb la presència de la ministra de Ciència, Innovació i Universitats, Diana Morant, amb l'exalcalde de l'Eliana que dona nom a la nova infraestructura i amb l'actual primer edil, Salva Torrent. A més, inclourà música en directe i degustació d'orxata per a la ciutadania assistent.

Les noves instal·lacions modernes, sostenibles i adaptades al segle XXI, han suposat una inversió final de prop de 2,5 milions d'euros, entre els quals s'inclouen 800.000 euros de finançament de fons europeus per a la millora bioclimàtica.

Un referent sostenible

El nou espai buscarà convertir-se en un referent d'edifici verd i sostenible en tota la Comunitat Valenciana, gràcies al projecte regit pels principis d'equitat habitacional i inclusivitat. Un total de 1.665 m² que inclouen una nova àrea d'estudi d'accés independent en la planta alta, la Biblioteca, l'Espai Jove, aules per a cursos i tallers, una sala polivalent, a més de noves zones verdes i d'esplai. Una transformació integral i modernització de les instal·lacions que ha respectat l'esperit de l'antic edifici.